Тарих фәндәре кандидаты Нурислам Ҡалмантаев: Башҡортостан Ғәйнә башҡорттарынан башлана- тип белдерҙе һәм бында ниндәйҙер кимәлдә тарихи хәҡиҡәт тә бар, сөнки 1-се башҡорт кантоны Елпачихала ойошторола, ә ошо кантонда формалаштырылған 20-се башҡорт полкы 1812 йылғы Ватан һуғышында ҡатнаша. Башҡорт дәүләт университеты доценты Искәндәр Сәйетбатталов үҙ сығышында ғәйнәләрҙең тағы бер арҙаҡлы улы тураһында мәғлүмәттәр еткерҙе. Ул - дин белгесе Баһадиршаһ әл-Ғәйнәүи. Тап ул 1759 йылда Ҡаҙанда Ҡөрьәндең етенән бер өлөшөн - Әфтиәкте төрки теленә тәржемә итеп баҫтыра. Китаптың преамбулаһында уның авторы - Ғәйнә еренән Баһадиршаһ ибн-Һөйәрғол тип яҙылған. Барҙа башҡорто. Был китап татар ғалимдары Ҡөрьәндең тәржемә ителеү ваҡытын билдәләгән датанан ете йылға алдараҡ баҫылған булған. 